Basin de San Marco

El Basin de San Marco el ze, a Venesia, el spasio de acua che'l se cata davanti piasa San Marco, conprezo intrà i canałi de'l Lido, de ła Giudeca e el Canal Grando: A se afasa, oltra al moło de ła Piaseta (co ła mołe de Pałaso Dogal, łe cołone de San Marco e San Todaro e łe fasàe de ła Biblioteca Marciana, ła Riva dei Sciavoni (co ła regoroza fasada de łe Prezon), l'ìzoła de San Zorzi Mazor (co ła bazéłega e el monastièr) e ła Ponta de ła Dogana, co ła so Bała d'oro.

El basin, co un fondal màsemo de sìrca 12 m, el ze regołarmente atraversà da łe grande navi in intràda e in insìda da'l porto, al sentro, do boe grande de armizo łe ze reservàe a l'atraco de onór, spesialménte par el navìlio miłitar.

Spetacołar ła partensa de ła Vogałonga che ła avien, daspò el clàsego colpo de canon propio davanti a Piasa San Marco.

 Na straje dezmentegada: l'afondamento de ła motonave Venesia-Fuzina inte'l basin de San Marco 
El 14 de agosto 1944 A ga avuo łògo el primo bonbardamento so'l sentro stòrego de Venesia a òpara de tre bonbardieri che daspò aver mitrałià ła zona de Małamoco zmagiàndo na motonave de ła łinea Venesia-Cioza (epizodio inte'l cuało A ze moriste 24 parsone), el s'a direto verso el Basin de San Marco: che, tra ła pònta de ła dogana e l'ìzoła de San Zorzi, gera ormizada ła nave ospeàl todésca Freiburg, vero fin de tuta ła misión. I Ałeài, dopo un primo tentativo de colpir el bersàgio destacàndo cuatro bonbe che - anpò - łe ze riusìe soło a rovinàr alcuni monumenti co'l spostamento d'aria simentà da st'altre, i gà tacà a mitrałiar in diresion de'l fin. El bersagio el ze stà colpìo e infrà łe parsone a bordo (in chel momento ła nave no ła ospitava ferìi), ghe ze stài un morto e ùndeze ferìi, ma inte'l steso momento A zera drìo pasàr łà visin na motonave de ła łinea Venesia-Fuzina che ła trasportava numarozi siviłi direti in canpanja par sercar cibo.
Łe rebufàe de metràgia łe gà colpìo anca ła motonave infrà i pasezeri de ła cuała, a ła fine A se gà contà 15 morti e 50 ferìi. 'Sti qua che segue drioman i ze i nomi de łe vìteme: Carbon Ada, Carter Umberto, Davanzo Luigia, Esposto Maria, Ghezzo Amerigo, Maestrello Silvana, Mistro Domenico, Munerati Augusto, Nart Emilio, Riccione Gaetano, Rioda Adriana, Rossetto Alba, Scalabrin Oreste, Scarpa Emilio e un serto Giuseppe abitante a Sant'Ełena.

 Gałeria de someje 

 Altri progeti 

Categoria:Urbanistega de Venesia